রক গার্ডেন থেকে তানজিন রকে গিয়ে পাথরের পাহাড়ে ওঠার ব্যর্থ চেষ্টা করলাম। ছবিটবি তুলে চলে গেলাম রোফ ওয়েতে। দুই পাহাড়ের মধ্যেখানে দড়ি বাঁধা, দড়িতে ঝোলানো আছে দুইতিন জন মানুষ চড়তে পারে এমন স্টিলের খাঁচা। সাত হাজার ফিট উঁচু থেকে দড়িতে ঝুলতে ঝুলতে সারা দার্জিলিং শহর দেখতে থাকলাম যারপরনাই উত্তেজনা, আবেগ, ভয়, শিহরণ, আনন্দ, উল্লাস, বিস্ময় বুকে পুরে। জীবনে প্রথম এতো বেশি রোমাঞ্চিত হলাম। দার্জিলিং শহর যেনো মেঘপুরীতে ভাসছে। রোফের উত্তেজনা কাটিয়ে আরো এক আনন্দ ভ্রমণের জন্য ট্রেনে গিয়ে উঠলাম। ছোট্ট একটি ট্রেন পাহাড়ের কিনারা ধরে ছুটে চললো। পাহাড়ের চারপাশ জানালায় চোখ রাখতেই দেখি মেঘ জড়ো হয়েছে আমার হাতে। নিচের দিকে তাকাতেই ভয়ে আধমরা হয়ে গেলাম। ট্রেনটা কোনো রকমে লাইনচ্যুত হলেই সাত হাজার ফিট খাদে উধাও হয়ে যাবো। ভাগ্য ভালো ট্রেনটা ঠিকঠিক ঘুরে এলো গোটা শহর। স্টেশনে ব্রিটিশ আমলের ইঞ্জিন রাখা আছে প্রদর্শনের জন্য।